Bokke weer nr. 1 ná 10 jaarDie beste ter wêreld. Nou om die beste te bly. (AP Photo/Eugene Hoshiko) Vir die eerste keer sedert 16 November 2009 is die Springbokke weer die beste span op aarde. Nie net omdat hulle met die Willam Webb Ellis-trofee van Japan huiswaarts keer nie, maar ook omdat die slimkoppe by Wêreldrugby se sakrekenaars wys dat die Bokke tans ’n baie gedugte eenheid is. Volgens die jongste wêreldranglys beklee die Bokke die eerste plek met 94,19 ranglyspunte – hul meeste nog. In die tweede plek is die All Blacks met 92,11 punte, gevolg deur Engeland en Wallis. Nou wat is die volgende groot inskrywing in die Bokke se kalender? Vir Rassie Erasmus is die antwoord op dié vraag eenvoudig: Die Britse en Ierse Leeus-toer in 2021. “Toe ek die leisels so twee jaar gelede oorgeneem het, was dit presies 618 dae tot ons eerste wedstryd in die Wêreldbeker-rugbytoernooi en ons het tóé reeds begin om strategieë te beraam om die trofee te wen,” het Erasmus gesê. “Dit is nou ook net meer as 600 dae vóór die Britse en Ierse Leeus in Suid-Afrika arriveer en ons wil nou al vir hul toer beplan, sowel as vir die Rugbykampioenskap en plaaslike kompetisies soos die Superreeks en die Curriebeker.” Volgens Erasmus is bestendigheid die wagwoord vir die toekoms. Hy het gesê dat die Springbok-bestuur by afrigters soos Eddie Jones en Warren Gatland kan kers opsteek – hulle het op ’n gereelde basis wedstryde gewen. En dít is wat Suid-Afrika nou moet doen. “Ons was swak in 2018 – ons spel was ongelooflik wisselvallig – maar vanjaar het ons 12 wedstryde gespeel en net een verloor. Ons is dus weer besig om op die bestendigheid-bus te klim.” “Ja, ons het die Wêreldbeker gewen, maar wanneer ons volgende jaar ons eerste toets verloor, gaan die Wêreldbeker-avontuur reeds lank vergete wees. En dit is beslis nie waar ons wil wees nie.”